'भारत के खिलाफ मैच से जरूरी कुछ भी नहीं'  
पाक क्रिकेटर कामरान ने कहा, मुझे भारत में भारत के खिलाफ दबाव वाली स्थिति में खेलने का पर्याप्त अनुभव है।
पाकिस्तान के विकेटकीपर बल्लेबाज कामरान अकमल का कहना है कि भारत में खेलने के अनुभव से उन्हें मोहाली में इस टीम के खिलाफ विश्व कप के बहुप्रतीक्षित सेमीफाइनल मैच मदद मिलेगी।  कामरान ने कहा, मैं सकारात्मक क्रिकेट खेलना जारी रखूंगा और मुझे भारत में भारत के खिलाफ दबाव वाली स्थिति में खेलने का पर्याप्त अनुभव है। इसलिए मैं मानसिक रूप से इस जंग के लिए तैयार हूं।उन्होंने कहा कि भारत के खिलाफ मैच के लिए उनकी टीम भी मानसिक रूप से पूरी तरह तैयार है।  कामरान ने कहा, खिलाड़ी जानते हैं कि यह मैच केवल विश्व फाइनल में प्रवेश के लिए नहीं बल्कि कई मायनों में महत्वपूर्ण है। भारत में वापस आना काफी अच्छा है।इस सलामी बल्लेबाज ने साथ ही कहा कि वह मीडिया द्वारा की जा रही आलोचनाओं को लेकर चिंतित नहीं हैं और उनका ध्यान केवल भारत के खिलाफ होने वाले मैच पर है।  कामरान ने कहा, मेरे लिए भारत के खिलाफ सेमीफाइनल से अधिक महत्वपूर्ण कुछ नहीं है। मैं न तो अखबार पढता हूं और न ही टेलीविजन चैनल देखता हूं। मीडिया मेरे बारे में कुछ भी लिख सकती है या कुछ भी कह सकती है लेकिन मैं चिंतित नहीं हूं क्योंकि मुझे पता है कि मेरे पास पाकिस्तान क्रिकेट को देने के लिए काफी कुछ है।